Document ID: 32014R0079

ΚΑΝΟΝΙΣΜΌΣ (ΕΕ) αριθ. 79/2014 ΤΗΣ ΕΠΙΤΡΟΠΉΣ
της 29ης Ιανουαρίου 2014
για την τροποποίηση των παραρτημάτων II, III και V του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των bifenazate, chlorpropham, esfenvalerate, fludioxonil και thiobencarb μέσα ή πάνω σε ορισμένα προϊόντα
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α), το άρθρο 18 παράγραφος 1 στοιχείο β) και το άρθρο 49 παράγραφος 2,
Εκτιμώντας τα ακόλουθα:
(1)
Για τις ουσίες bifenazate, chlorpropham και esfenvalerate έχουν καθοριστεί ανώτατα όρια καταλοίπων (ΑΟΚ) στο παράρτημα II και στο μέρος B του παραρτήματος III του κανονισμού (ΕΚ) αριθ. 396/2005. Για τις ουσίες fludioxonil και thiobencarb έχουν καθοριστεί ΑΟΚ στο μέρος A του παραρτήματος III του εν λόγω κανονισμού.
(2)
Η Ευρωπαϊκή Αρχή για την Ασφάλεια των Τροφίμων, στο εξής «η Αρχή», υπέβαλε αιτιολογημένη γνώμη σχετικά με τα υφιστάμενα ΑΟΚ για την ουσία bifenazate, σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με την παράγραφο 1 του ίδιου άρθρου (2) και πρότεινε να αλλάξει ο ορισμός του καταλοίπου. Όσον αφορά τα εσπεριδοειδή, τα πυρηνόκαρπα, τα σταφύλια, τον λυκίσκο, τις φράουλες, τις ντομάτες, τις πιπεριές, τις μελιτζάνες, τα πεπόνια, τα καρπούζια, τα φραγκοστάφυλα (κόκκινα, μαύρα και άσπρα), τα βατόμουρα και τα σμέουρα, η Αρχή, αφού υπέβαλε τη γνώμη που αναφέρεται στην πρώτη περίοδο, υπέβαλε και άλλες γνωμοδοτήσεις σχετικά με τα ΑΟΚ (3) (4). Κρίνεται σκόπιμο να ληφθούν υπόψη οι εν λόγω γνώμες. Για ορισμένα προϊόντα, η Επιτροπή συνέστησε να αυξηθούν ή να διατηρηθούν τα υφιστάμενα ΑΟΚ ή να καθοριστούν ΑΟΚ στο επίπεδο που προσδιορίζονται από την Αρχή. Κατέληξε στο συμπέρασμα ότι όσον αφορά τα ΑΟΚ για τα μηλοειδή, τις μελιτζάνες, τα φασόλια (νωπά, χωρίς λοβό), τα μπιζέλια (νωπά, χωρίς λοβό) και τις φακές (νωπές) ορισμένα στοιχεία δεν ήταν διαθέσιμα και ότι οι διαχειριστές κινδύνου έπρεπε να εξετάσουν κι άλλο το θέμα. Δεδομένου ότι δεν υπάρχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθοριστούν στο παράρτημα II του κανονισμού (ΕΚ) αριθ. 396/2005 στο σημερινό τους επίπεδο ή στο επίπεδο που προσδιόρισε η Αρχή. Τα εν λόγω ΑΟΚ θα επανεξεταστούν· η επανεξέταση θα λάβει υπόψη τις διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού.
(3)
Όσον αφορά την ουσία chlorpropham, η Αρχή υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με την παράγραφο 1 του ίδιου άρθρου (5). Πρότεινε να αλλάξει ο ορισμός του καταλοίπου. Συνέστησε χαμηλότερα ΑΟΚ για το αγελαδινό γάλα, το πρόβειο γάλα και το κατσικίσιο γάλα. Κατέληξε στο συμπέρασμα ότι, όσον αφορά τα ΑΟΚ για τις πατάτες, τα ραπανοσέλινα, τα κρεμμύδια, τα ασκαλώνια, τα μαρούλια, τη σκαρόλα, τη ρόκα, το σπανάκι, τα λευκόφυλλα ραδίκια, τις άγριες αγκινάρες, το σέλινο, το μάραθο, τα αφεψήματα βοτάνων (αποξηραμένα άνθη), τα μπαχαρικά (καρποί και μικροί απύρηνοι καρποί), τις ρίζες κιχωρίου, το κρέας, το συκώτι και το λίπος πουλερικών καθώς και τα αυγά των πτηνών, ορισμένα στοιχεία δεν ήταν διαθέσιμα και ότι οι διαχειριστές κινδύνου έπρεπε να εξετάσουν περισσότερο το θέμα. Δεδομένου ότι δεν υπάρχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθοριστούν στο παράρτημα II του κανονισμού (ΕΚ) αριθ. 396/2005 στο σημερινό τους επίπεδο ή στο επίπεδο που προσδιόρισε η Αρχή. Τα εν λόγω ΑΟΚ θα επανεξεταστούν· η επανεξέταση θα λάβει υπόψη τις διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. Για άλλα προϊόντα, η Αρχή συνέστησε τη διατήρηση των υφιστάμενων ΑΟΚ.
(4)
Όσον αφορά την ουσία esfenvalerate, η Αρχή υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με την παράγραφο 1 του ίδιου άρθρου (6). Πρότεινε να αλλάξει ο ορισμός του καταλοίπου. Συνέστησε χαμηλότερο ΑΟΚ για το λάχανο, τον λιναρόσπορο, τους σπόρους κράμβης, τους σπόρους σιναπιού, το ψευδολινάρι, τα ζαχαρότευτλα (ρίζα), τα χοίρεια προϊόντα (κρέας, λίπος, συκώτι και νεφροί), τα βόεια προϊόντα (κρέας, συκώτι και νεφροί) και τα αιγοπρόβεια προϊόντα (κρέας, συκώτι και νεφροί). Κατέληξε δε στο συμπέρασμα ότι, όσον αφορά τα ΑΟΚ για τα αμύγδαλα, τα μήλα, τα αχλάδια, τα κεράσια, τα δαμάσκηνα, τις φράουλες, τα σμέουρα, τα καρότα, τα αγριορεπάνια, τις ρίζες μαϊντανού, τα ραπάνια, τα σκόρδα, τα κρεμμύδια, τις πιπεριές, τα κολοκυνθοειδή με βρώσιμο φλοιό, τα πεπόνια, το γλυκό καλαμπόκι, τα μπρόκολα, τα κουνουπίδια, τα λαχανάκια Βρυξελλών, τα μαρούλια, το σπανάκι, τον μαϊντανό, τα πράσα, τις φακές (ξηρές), τους σπόρους κριθαριού, τους σπόρους αραβοσίτου, τους σπόρους βρώμης, τους σπόρους σίκαλης, τους σπόρους σόργου, τους σπόρους σιταριού, τα μπαχαρικά (σπόρους), τα χοίρεια προϊόντα (κρέας, λίπος, συκώτι και νεφροί), τα βόεια προϊόντα (κρέας, λίπος, συκώτι και νεφροί), τα αιγοπρόβεια (κρέας, λίπος, συκώτι και νεφροί) καθώς και το αγελαδινό και αιγοπρόβειο γάλα, ορισμένα στοιχεία δεν ήταν διαθέσιμα και ότι οι διαχειριστές κινδύνου έπρεπε να εξετάσουν το θέμα περισσότερο. Δεδομένου ότι δεν υπάρχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθοριστούν στο παράρτημα II του κανονισμού (ΕΚ) αριθ. 396/2005 στο σημερινό τους επίπεδο ή στο επίπεδο που προσδιόρισε η Αρχή. Τα εν λόγω ΑΟΚ θα επανεξεταστούν· η επανεξέταση θα λάβει υπόψη τις διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. Για άλλα προϊόντα, η Αρχή συνέστησε τη διατήρηση των υφιστάμενων ΑΟΚ.
(5)
Όσον αφορά την ουσία fludioxonil, η Αρχή υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 1 του κανονισμού (ΕΚ) αριθ. 396/2005 (7). Πρότεινε να αλλάξει ο ορισμός του καταλοίπου. Όσον αφορά τα νωπά αρωματικά φυτά, το σπανάκι και τα φύλλα παντζαριού, τα μαρούλια, το λυκοτρίβολο, το κάρδαμο, τη σκαρόλα, τη ρόκα, τα φύλλα και φύτρα των ειδών Brassica, το σέλινο, τα φύλλα σέλινου, τα ραπάνια και τα κολοκυνθοειδή με μη βρώσιμο φλοιό, η Αρχή, αφού υπέβαλε τη γνώμη που αναφέρεται στην πρώτη περίοδο, υπέβαλε κι άλλες γνωμοδοτήσεις σχετικά με τα ΑΟΚ (8) (9) (10). Είναι δέον να ληφθούν οι γνώμες αυτές υπόψη. Η Αρχή συνέστησε χαμηλότερα ΑΟΚ για τα μύρτιλλα, τα φραγκοστάφυλα (κόκκινα, μαύρα και άσπρα), τους καρπούς κουφοξυλιάς, τα λαγοκέρασα, τα ακτινίδια, τις πατάτες, το σκόρδο, τα ασκαλώνια, τις ντομάτες, τις πιπεριές, τις μελιτζάνες, τα αγγούρια, τα αγγουράκια, τα κολοκύθια, το γλυκό καλαμπόκι, το λυκοτρίβολο, το νεροκάρδαμο, το γαιοκάρδαμο, τη ρόκα, το κόκκινο σινάπι, τα φύλλα και φύτρα των ειδών Brassica, τα λευκόφυλλα ραδίκια, τα φασόλια (νωπά, χωρίς λοβό), τα σπαράγγια, τον μάραθο, τους σπόρους παπαρούνας, τους σπόρους ηλίανθου, τους σπόρους ελαιοκράμβης, τη σόγια, τους βαμβακόσπορους, τους σπόρους κριθαριού, τους σπόρους φαγόπυρου, τους σπόρους αραβοσίτου, τους σπόρους κεχριού, τους σπόρους βρώμης, τα σπέρματα ρυζιού, τους σπόρους σίκαλης, τους σπόρους σόργου, τους σπόρους σιταριού, τα ζαχαρότευτλα (ρίζες), το κρέας πουλερικών, το αγελαδινό και αιγοπρόβειο γάλα. Κατέληξε δε στο συμπέρασμα ότι, όσον αφορά τα ΑΟΚ για τις φράουλες, τα κολοκυνθοειδή με μη βρώσιμο φλοιό, το σέλινο, τα βόεια προϊόντα (κρέας, λίπος, συκώτι και νεφρούς) και τα αιγοπρόβεια προϊόντα (κρέας, λίπος, συκώτι και νεφρούς), δεν υπήρχαν διαθέσιμες ορισμένες πληροφορίες και ότι, συνεπώς, οι διαχειριστές κινδύνου έπρεπε να εξετάσουν το θέμα περισσότερο. Δεδομένου ότι δεν υπάρχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθοριστούν στο παράρτημα II του κανονισμού (ΕΚ) αριθ. 396/2005 στο σημερινό τους επίπεδο ή στο επίπεδο που προσδιόρισε η Αρχή. Τα εν λόγω ΑΟΚ θα επανεξεταστούν· η επανεξέταση θα λάβει υπόψη τις διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. Για άλλα προϊόντα, η Αρχή συνέστησε τη διατήρηση των υφιστάμενων ΑΟΚ.
(6)
Όσον αφορά την ουσία thiobencarb, η Αρχή υπέβαλε αιτιολογημένη γνώμη σύμφωνα με το άρθρο 12 παράγραφος 1 του κανονισμού (ΕΚ) αριθ. 396/2005 (11). Πρότεινε να αλλάξει ο ορισμός του καταλοίπου.
(7)
Η μη συμπερίληψη του thiobencarb στο παράρτημα I της οδηγίας 91/414/ΕΟΚ προβλέπεται από την απόφαση 2008/934/ΕΚ της Επιτροπής (12). Όλες οι ισχύουσες άδειες για τα φυτοπροστατευτικά προϊόντα που περιέχουν τη δραστική ουσία thiobencarb ανακλήθηκαν. Σύμφωνα με το άρθρο 17 του κανονισμού (ΕΚ) αριθ. 396/2005 σε συνδυασμό με το άρθρο 14 παράγραφος 1 στοιχείο α), τα ΑΟΚ που έχουν οριστεί για τις εν λόγω δραστικές ουσίες στα παραρτήματα II και III πρέπει, επομένως, να διαγραφούν. Αυτή η μείωση δεν πρέπει να εφαρμοστεί στα CXL (ΑΟΚ του Codex) με βάση τις χρήσεις σε τρίτες χώρες, δεδομένου ότι αυτά τα CXL είναι αποδεκτά όσον αφορά την ασφάλεια του καταναλωτή. Δεν πρέπει να εφαρμοστεί ούτε στις περιπτώσεις στις οποίες έχουν οριστεί ΑΟΚ συγκεκριμένα ως ανοχές κατά την εισαγωγή.
(8)
Όσον αφορά προϊόντα για τα οποία δεν αναφέρθηκαν σε επίπεδο Ευρωπαϊκής Ένωσης σχετικές άδειες ή ανοχές κατά την εισαγωγή και δεν υπήρχε διαθέσιμο ΑΟΚ του Codex, η Αρχή κατέληξε στο συμπέρασμα ότι απαιτούνταν περαιτέρω εξέταση από τους διαχειριστές του κινδύνου. Λαμβάνοντας υπόψη τις τρέχουσες επιστημονικές και τεχνικές γνώσεις, τα ΑΟΚ για τα εν λόγω προϊόντα θα πρέπει να καθοριστούν στο συγκεκριμένο όριο προσδιορισμού ή στο προκαθορισμένο ΑΟΚ, σύμφωνα με το άρθρο 18 παράγραφος 1 στοιχείο β) του κανονισμού (ΕΚ) αριθ. 396/2005.
(9)
Με βάση τις αιτιολογημένες γνώμες της Αρχής και λαμβανομένων υπόψη των συναφών με το υπό εξέταση θέμα παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005.
(10)
Ως εκ τούτου, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως.
(11)
Πριν από την έναρξη ισχύος των τροποποιημένων ΑΟΚ πρέπει να μεσολαβήσει εύλογο χρονικό διάστημα που θα επιτρέψει στα κράτη μέλη, στις τρίτες χώρες και στις επιχειρήσεις τροφίμων να προετοιμαστούν για να ανταποκριθούν στις νέες απαιτήσεις που θα προκύψουν από την τροποποίηση των ΑΟΚ.
(12)
Για να καταστεί δυνατή η συνήθης εμπορία, μεταποίηση και κατανάλωση των προϊόντων, ο παρών κανονισμός πρέπει να προβλέπει μεταβατική ρύθμιση για τα προϊόντα που έχουν παραχθεί νόμιμα πριν από την τροποποίηση των ΑΟΚ και για τα οποία προκύπτει από τα στοιχεία ότι τηρείται ένα υψηλό επίπεδο προστασίας των καταναλωτών.
(13)
Μέσω του Παγκόσμιου Οργανισμού Εμπορίου, ζητήθηκε η γνώμη των εμπορικών εταίρων της Ένωσης για τα νέα ΑΟΚ και ελήφθησαν υπόψη οι παρατηρήσεις τους.
(14)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα II, III και V του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού.
Άρθρο 2
Ο κανονισμός (ΕΚ) αριθ. 396/2005, ως είχε πριν από την τροποποίησή του από τον παρόντα κανονισμό, εξακολουθεί να εφαρμόζεται στα προϊόντα που έχουν παραχθεί νομίμως πριν από τις 19 Αυγούστου 2014.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 19 Αυγούστου 2014.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Ιανουαρίου 2014.

Labels: 0
3
17
6